दरभंगा : दरभंगा फिल्म क्लब द्वारा पहिल अंर्तराष्ट्रीय चलचित्र उत्सव कामेश्वर सिँह दरभंगा संस्कृत विश्वविद्यालयक दरबार हालमे बीतल शनि केँ शुरु भेल। पहिल दिन दर्शकक सोँझा तीन गोट फिल्म, लघु फिल्म 'हैँड ओवर' आ 'जूना आ साइंस फिक्शन फिल्म', 'द रिर्टन आप जगदीश चंद्र बसु' प्रदर्शित कएल गेल। एहि तीनू फिल्म केँ नीक रिस्पांस भेटल। संतोष बादल निर्देशित 'द रिटर्न. . . . पर्यावरण संरक्षण केँ संदेश दैत नीक फिल्म अछि। फिल्मक सभटा दृश्य बढ़िया अछि। एहि सऽ पहिले सौरभ कुमार द्वारा निर्देशित फिल्म 'हैँड ओवर' देखाओल गेल। फिल्मक खिस्सा खरजना नामका छोट सन गामक एक दंपति हरिया आ राधाक गरीबीक आ बेबसीक मार्मिक चित्रण अछि। फिल्मक स्टोरी, स्क्रीन प्ले आ डायलाक सुरेश कुमार द्वार लिखल अछि, निर्माता छथि रवि अग्रवाल। एक घंटा ग्यारह मिनट केर इ फिल्म दर्शकक भावना केँ छूलक। एहि सऽ पहिले उत्सवक उद्घाटन करैत पूर्व केँद्रीय मंत्री अली अशरफ फातमी आयोजनक सफलताक शुभकामना देलनि आ प्रयास केँ सार्थक बतौलनि। मौका पर मेराज सिद्दिकी, विश्व मोहन प्रसाद, मो. जफर आलम, इरशाद हुसैन, निखिल कुमार आदि उपस्थित छलथि। 